CELEX: 62016CJ0667
Language: mt
Date: 2018-06-06 00:00:00
Title: Sentenza tal-Qorti tal-Ġustizzja (L-Ewwel Awla) tas-6 ta’ Ġunju 2018.#M.N.J.P.W. Nooren u J.M.F.D.C. Nooren vs Staatssecretaris van Economische Zaken.#Talba għal deċiżjoni preliminari, imressqa mill-College van Beroep voor het Bedrijfsleven.#Rinviju għal deċiżjoni preliminari – Politika Agrikola Komuni – Finanzjament mill-FAEŻR – Regolament (KE) Nru 1122/2009 – Għajnuna għall-iżvilupp rurali – Nuqqas ta’ osservanza tar-regoli ta’ kundizzjonalità – Tnaqqis u esklużjonijiet – Akkumulazzjoni tat-tnaqqis.#Kawża C-667/16.

SENTENZA TAL-QORTI TAL-ĠUSTIZZJA (L-Ewwel Awla)
      6 ta’ Ġunju 2018 (
            *1
         )
      “Rinviju għal deċiżjoni preliminari – Politika Agrikola Komuni – Finanzjament mill-FAEŻR – Regolament (KE) Nru 1122/2009 – Għajnuna għall-iżvilupp rurali – Nuqqas ta’ osservanza tar-regoli ta’ kundizzjonalità – Tnaqqis u esklużjonijiet – Akkumulazzjoni tat-tnaqqis”
      Fil-Kawża C‑667/16,
      li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-College van Beroep voor het bedrijfsleven (il-Qorti tal-Appell għall-Kwistjonijiet Amministrattivi fil-Qasam Ekonomiku, il-Pajjiżi l-Baxxi), permezz ta’ deċiżjoni tal‑20 ta’ Diċembru 2016, li waslet fil-Qorti tal-Ġustizzja fit‑23 ta’ Diċembru 2016, fil-proċedura
      
         M.N.J.P.W. Nooren,
      
      
         J.M.F.D.C. Nooren,
      
      aventi kawża ta’ M.N.F.M. Nooren,
      vs
      
         Staatssecretaris van Economische Zaken,
      
      IL-QORTI TAL-ĠUSTIZZJA (L-Ewwel Awla),
      komposta minn R. Silva de Lapuerta, President tal-Awla, C. G. Fernlund, J.‑C. Bonichot, A. Arabadjiev u S. Rodin (Relatur), Imħallfin,
      Avukat Ġenerali: H. Saugmandsgaard Øe,
      Reġistratur: I. Illéssy, Amministratur,
      wara li rat il-proċedura bil-miktub u wara s-seduta tas‑7 ta’ Novembru 2017,
      wara li kkunsidrat l-osservazzjonijiet ippreżentati:
      
               –
            
            
               għall-Gvern Olandiż, minn M. Gijzen u M. K. Bulterman, bħala aġenti,
            
         
               –
            
            
               għall-Kummissjoni Ewropea, minn A. Bouquet u A. Sauka, bħala aġenti,
            
         wara li semgħet il-konklużjonijiet tal-Avukat Ġenerali, ippreżentati fis-seduta tal‑21 ta’ Frar 2018,
      tagħti l-preżenti
      
         Sentenza
      
      
               1
            
            
               It-talba għal deċiżjoni preliminari tirrigwarda l-interpretazzjoni tal-Artikoli 70 sa 72 tar-Regolament tal-Kummissjoni (KE) Nru 1122/2009 tat‑30 ta’ Novembru 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ dirett għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta’ appoġġ prevista għas-settur tal-inbid (ĠU 2009, L 316, p. 65, rettifika fil-ĠU 2010, L 43, p. 7).
            
         
               2
            
            
               Din it-talba tressqet fil-kuntest ta’ tilwima bejn M.N.J.P.W. u J.M.F.D.C. Nooren, aventi kawża ta’ M.N.F.M. Nooren, u s-Staatssecretaris van Economische Zaken (is-Segretarju tal-Istat għall-Affarijiet Ekonomiċi, il-Pajjiżi l-Baxxi) dwar it-tnaqqis tal-għajnuniet agrikoli minħabba n-nuqqas ta’ osservanza tar-regoli ta’ kundizzjonalità għall-protezzjoni tal-għoġġiela.
            
         
         Il-kuntest ġuridiku
      
      
               3
            
            
               L-Artikolu 23 tar-Regolament tal-Kunsill (KE) Nru 73/2009 tad‑19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (ĠU 2009, L 30, p. 16, rettifika fil-ĠU 2013, L 246, p. 3), intitolat “Tnaqqis jew esklużjoni minn pagamenti fil-każ ta’ nuqqas ta’ konformità mar-regoli tal-kundizzjonalità”, jiddisponi, fl-ewwel subparagrafu tal-paragrafu 1 tiegħu:
               “Fejn fi kwalunkwe żmien f’sena kalendarja partikolari (minn hawn ’il quddiem imsejħa ‘is-sena kalendarja konċernata’) ma ssirx konformità mal-kundizzjonjiet amministrattivi statutorji u l-kundizzjoni agrikola u ambjentali tajba, u n-nuqqas ta’ konformità msemmi jkun ir-riżultat ta’ att jew ta’ nuqqas direttament marbut mal-bidwi li kien ippreżenta l-applikazzjoni għall-għajnuna fis-sena kalendarja konċernata, l-ammont totali ta’ pagamenti diretti li ngħata jew għandu jingħata lil dak il-bidwi, wara l-applikazzjoni tal-Artikoli 7, 10 u 11 għandhu jitnaqqas jew jiġi eskluż f’konformità mar-regoli dettaljati stipulati fl-Artikolu 24.”
            
         
               4
            
            
               L-Artikolu 24 ta’ dan ir-regolament, intitolat “Regoli dettaljati dwar tnaqqis u esklużjonijiet fil-każ ta’ nuqqas ta’ konformità mar-regoli ta’ kundizzjonalità”, jipprevedi:
               “1.   Regoli dettaljati għat-tnaqqis u l-esklużjonijiet imsemmija fl-Artikolu 23 għadhom jiġu stabbiliti skont il-proċedura msemmija fl-Artikolu 141(2). F’dan il-kuntest, għandhom jiġu meqjusa s-severità, il-firxa, il-permanenza u r-repetizzjoni tan-nuqqas ta’ konformità li jirriżulta kif ukoll il-kriterji mniżżla fil-paragrafi 2, 3 u 4 ta’ dan l-Artikolu.
               2.   F’każ ta’ negliġenza, il-perċentwali tat-tnaqqis m’għandux jaqbeż il‑5 % u, 15 % fil-każ ta’ nuqqas ta’ konformità repetittiv.
               […]
               3.   Fil-każ ta’ nuqqas ta’ konformità intenzjonat, bħala prinċipju l-perċentwali ta’ tnaqqis m’għandux ikun inqas minn 20 % u jista’ jwassal saħansitra għal esklużjoni totali minn waħda jew aktar mill-iskemi ta’ għajnuna varji u dan ikun japplika għal sena kalendarja waħda jew aktar.
               4.   Fi kwalunkwe każ, l-ammont totali tat-tnaqqis u l-esklużjonijiet għal sena kalendarja waħda m’għandux ikun aktar mill-ammont totali msemmi fl-Artikolu 23(1).”
            
         
               5
            
            
               L-Artikolu 70, intitolat “Prinċipji ġenerali u definizzjoni”, li jinsab fil-Kapitolu III tat-Titolu IV tal-Parti II tar-Regolament Nru 1122/2009, intitolat “Sejbiet relatati mal-kundizzjonalità”, jipprevedi fil-paragrafu 6 tiegħu:
               “Fejn ikun ġie ddeterminat aktar minn każ wieħed ta’ nuqqas ta’ konformità fir-rigward ta’ atti jew standards varji tal-istess qasam ta’ kundizzjonalità, dawk il-każi għandhom, għall-finijiet tal-iffissar tat-tnaqqis skont l-Artikoli 71(1) u 72(1), jitqiesu bħala nuqqas ta’ konformità waħda.”
            
         
               6
            
            
               L-Artikolu 71 tal-imsemmi regolament, li jinsab fl-imsemmi Kapitolu III u li huwa intitolat “Applikazzjoni tat-tnaqqisiet fil-każ ta’ negliġenza”, huwa fformulat kif ġej:
               “1.   Mingħajr preġudizzju għall-Artikolu 77, meta nuqqas ta’ konformità ddeterminat jirriżulta min-negliġenza tal-bidwi, għandu jiġi applikat tnaqqis. Bħala regoli ġenerali, dak it-tnaqqis għandu jkun 3 % tal-ammont totali msemmi fl-Artikolu 70(8).
               Madankollu, l-aġenzija tal-ħlas tista’, abbażi tal-valutazzjoni fornuta mill-awtorità kompetenti ta’ kontroll fil-parti tal-evalwazzjoni tar-rapport tal-kontroll skont l-Artikoli 54(1)(c), tiddeċiedi jew li tnaqqas dak il-perċentwal għal 1 % jew li żżidu għal 5 % ta’ dak l-ammont totali jew fil-każijiet imsemmija fit-tieni subparagrafu tal-Artikolu 54(1)(c), li ma timponi l-ebda tanqqis.
               […]
               6.   F’każ fejn nuqqas ta’ konformità ripetut jiġi ddeterminata flimkien ma’ nuqqas ta’ konformità ieħor jew ma’ nuqqas ta’ konformità ripetut ieħor, il-perċentwal ta’ tnaqqis li jirriżulta għandu jingħadd flimkien. Madankollu, mingħajr preġudizzju għat-tielet subparagrafu 5, it-tnaqqis massimu ma għandux ikun aktar minn 15 % tal-ammont totali msemmi fl-Artikolu 70(8).”
            
         
               7
            
            
               L-Artikolu 72 tal-istess regolament, li jinsab fl-istess Kapitolu III u li huwa intitolat “Applikazzjoni ta’ tnaqqis u esklużjonijiet f’każijiet ta’ nuqqas ta’ konformità intenzjonat”, jiddisponi, fil-paragrafu 1 tiegħu:
               “Mingħajr preġudizzju għall-Artikolu 77, fejn in-nuqqas ta’ konformità ddeterminat ikun twettaq intenzjonalment mill-bidwi, it-tnaqqis li għandu jiġi applikat għall-ammont totali msemmi fl-Artikolu 70(8) għandu, bħala regola ġenerali, ikun ta’ 20 % ta’ dak l-ammont totali.
               Madanakollu, l-aġenzija tal-ħlas tista’, abbażi tal-valutazzjoni fornuta mill-awtorità kompetenti ta’ kontroll fil-parti tal-evalwazzjoni tar-rapport ta’ kontroll skont l-Artikolu 54(1)(c), tiddeċiedi li tnaqqas dak il-perċentwal għal mhux inqas minn 15 % jew, fejn xieraq, li żżid dak il-perċentwal sa 100 % ta’ dak l-ammont totali.”
            
         
         Il-kawża prinċipali u d-domandi preliminari
      
      
               8
            
            
               M.N.F.M. Nooren, baqqar ta’ bhejjem, talab pagamenti diretti fil-forma ta’ għajnuna għas-sena 2011. Matul din is-sena, il-kontrolluri tal-Algemene Inspectiedienst (is-Servizz Ġenerali ta’ Spezzjoni, il-Pajjiżi l-Baxxi) ikkonstataw, f’għaxar okkażjonijiet fir-rapporti tagħhom, ksur ta’ diversi obbligi marbuta mal-protezzjoni tal-għoġġiela, imwettqa minn M.N.F.M. Nooren.
            
         
               9
            
            
               Permezz tad-deċiżjoni tat‑18 ta’ Settembru 2014, is-Segretarju tal-Istat għall-Affarijiet Ekonomiċi, wara li reġa’ kkalkula repetutament it-tnaqqis tal-ammont totali ta’ pagamenti diretti mogħtija jew li għandhom jingħataw lill-persuna kkonċernata, iffissa l-perċentwal ta’ tnaqqis għal 55 %.
            
         
               10
            
            
               Dan l-imsemmi tnaqqis kien kompost, minn naħa, minn tnaqqis ta’ 15 % għal diversi każijiet ta’ nuqqas ta’ konformità dovuti għal negliġenza kif ukoll, min-naħa l-oħra, minn tnaqqis ta’ 40 % għal nuqqas ta’ konformità intenzjonali.
            
         
               11
            
            
               Ir-rikorrenti fil-kawża prinċipali ppreżentaw rikors quddiem il-qorti tar-rinviju kontra d-deċiżjoni tat‑18 ta’ Settembru 2014.
            
         
               12
            
            
               Din il-qorti tikkunsidra li dan it-tnaqqis ta’ 15 % u ta’ 40 % ġew stabbiliti b’mod korrett.
            
         
               13
            
            
               Ir-rikorrenti fil-kawża prinċipali jsostnu li t-tnaqqis totali tal-ammont ta’ pagamenti diretti ma jistax jaqbeż il‑15 %. Is-Segretarju tal-Istat għall-Affarijiet Ekonomiċi jsostni li t-tnaqqis applikat f’dan il-każ jiżdied ġustament għal 55 %, li jirrapreżenta akkumulazzjoni tat-tnaqqis ta’ 15 % u ta’ 40 %.
            
         
               14
            
            
               Skont il-qorti tar-rinviju, l-Artikoli 70 sa 72 tar-Regolament Nru 1122/2009 ma jippermettux li jiġi ddeterminat la jekk it-tnaqqis tal-ammont totali ta’ pagamenti diretti f’każijiet ta’ nuqqas ta’ konformità dovuti għal negliġenza jew jekk magħmula intenzjonalment jistgħux jiġu aggregati flimkien u lanqas jekk is-Segretarju tal-Istat għall-Affarijiet Ekonomiċi ffissax b’mod korrett l-ammont ta’ tnaqqis totali għal 55 %.
            
         
               15
            
            
               F’dawn iċ-ċirkustanzi, il-College van Beroep voor het bedrijfsleven (il-Qorti tal-Appell għall-Kwistjonijiet Amministrattivi fil-Qasam Ekonomiku, il-Pajjiżi l-Baxxi), iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
               
                        “1)
                     
                     
                        Il-leġiżlatur tal-Unjoni ippreveda taħt l-Artikoli 70, 71 u 72 tar-Regolament Nru 1122/2009, f’sitwazzjoni bħal dik inkwistjoni fil-kawża prinċipali fejn hemm diversi każijiet ta’ nuqqas ta’ konformità fi ħdan l-istess qasam suġġett għal kundizzjonalità, il-possibbiltà ta’ għadd flimkien tat-tnaqqis fl-għajnuna li jirriżulta mill-każijiet ta’ nuqqas ta’ konformità għall-kundizzjonalità ripetuti u mhux ripetuti minn naħa, u fil-każijiet ta’ nuqqas ta’ konformità intenzjonali għall-kundizzjonalità, min-naħa l-oħra?
                     
                  
                        2)
                     
                     
                        Fil-każ ta’ risposta affermattiva, liema dispożizzjoni tikkostitwixxi l-bażi legali ta’ tali għadd flimkien u liema hija r-regola ta’ kalkolu li tirregolah?
                     
                  
                        3)
                     
                     
                        Fil-każ ta’ risposta negattiva, teżisti bażi legali differenti oħra fid-dritt tal-Unjoni għal tali għadd flimkien?”
                     
                  
         
         Fuq id-domandi preliminari
      
      
         
            Fuq l-ewwel u t-tieni domanda
         
      
      
               16
            
            
               Permezz tal-ewwel u tat-tieni domanda tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikoli 70 sa 72 tar-Regolament Nru 1122/2009 għandhomx jiġu interpretati fis-sens li, f’sitwazzjoni bħal dik fil-kawża prinċipali, fejn ġew ikkonstatati diversi każijiet ta’ nuqqas ta’ konformità fi ħdan l-istess qasam, għandhom jiġu aggregati flimkien, minn naħa, it-tnaqqis tal-ammont totali ta’ pagamenti diretti mogħtija jew li ser jingħataw applikabbli għal każijiet ta’ nuqqas ta’ konformità dovuti għal negliġenza, u, min-naħa l-oħra, it-tnaqqis applikabbli għal każijiet ta’ nuqqas ta’ konformità intenzjonali.
            
         
               17
            
            
               Mill-Artikoli 70 sa 72 tar-Regolament Nru 1122/2009, dan ir-regolament jistabbilixxi, b’mod partikolari, ir-regoli ta’ implimentazzjoni tal-Artikoli 23 u 24 tar-Regolament Nru 73/2009. Għalhekk, sabiex tingħata risposta għall-ewwel u għat-tieni domanda, hemm lok, preliminarjament, li jiġu eżaminati l-kundizzjonijiet previsti fl-Artikoli 23 u 24 tar-Regolament Nru 73/2009.
            
         
               18
            
            
               L-ewwel subparagrafu tal-Artikolu 23(1) tar-Regolament Nru 73/2009 jipprevedi tnaqqis, skont ir-regoli previsti fl-Artikolu 24 ta’ dan ir-regolament, tal-ammont totali ta’ pagamenti diretti mogħtija jew li għandhom jingħataw lil bidwi li ssottometta applikazzjoni għall-għajnuna meta l-kundizzjonijiet statutorji fil-qasam tal-ġestjoni jew il-kundizzjonijiet agrikoli u ambjentali tajba ma jiġux osservati matul is-sena kalendarja li fir-rigward tagħha tkun ġiet issottomessa l-applikazzjoni għall-għajnuna u li s-sitwazzjoni ta’ nuqqas ta’ osservanza inkwistjoni tkun dovuta għal att jew għal omissjoni direttament attribwibbli lilu (ara, f’dan is-sens, is-sentenza tat‑13 ta’ Diċembru 2012, Maatschap L.A. en D.A.B. Langestraat en P. Langestraat‑Troost, C‑11/12, EU:C:2012:808, punt 22).
            
         
               19
            
            
               Mill-formulazzjoni ta’ din id-dispożizzjoni jirriżulta li kull att jew ommissjoni jwassal, bħala prinċipju, għal tnaqqis tal-ammont totali ta’ pagamenti diretti mogħtija jew li għandhom jingħataw lil bidwi, u li dak it-tnaqqis huwa suġġett għar-regoli previsti fl-Artikolu 24 tal-imsemmi regolament.
            
         
               20
            
            
               L-Artikolu 24 tar-Regolament Nru 73/2009 jipprevedi, fil-paragrafu 2 tiegħu, li l-perċentwal ta’ tnaqqis fil-każ ta’ negliġenza ma għandux jaqbeż il‑5 % jew, fil-każ ta’ nuqqas ta’ osservanza tar-regoli ta’ kundizzjonalità, 15 %. Il-paragrafu 3 ta’ dan l-artikolu jipprevedi li l-perċentwal ta’ tnaqqis ma għandux ikun inqas minn 20 % u li jista’ jwassal saħansitra għal esklużjoni totali minn skema ta’ għajnuna waħda jew iktar fil-każ ta’ nuqqas ta’ osservanza intenzjonali ta’ dawn ir-regoli. Il-paragrafu 4 tal-imsemmi artikolu jipprevedi li, fi kwalunkwe każ, l-ammont totali ta’ tnaqqis u ta’ esklużjonijiet għal sena kalendarja waħda ma jistax ikun iktar mill-ammont totali msemmi fl-Artikolu 23(1) tar-Regolament Nru 73/2009.
            
         
               21
            
            
               Għalhekk, l-Artikolu 24 tar-Regolament Nru 73/2009 jiffissa l-limitazzjonijiet differenti ta’ tnaqqis u ta’ esklużjonijiet ta’ pagamenti diretti mogħtija jew li ser jingħataw għal każijiet ta’ negliġenza u ta’ nuqqas ta’ osservanza intenzjonali tar-regoli ta’ kundizzjonalità kif ukoll limitu massimu fir-rigward tal-każijiet kollha ta’ sena kalendarja.
            
         
               22
            
            
               Ir-regoli ta’ implimentazzjoni tal-paragrafi 2 u 3 ta’ dan l-artikolu huma, konformement mal-paragrafu 1 tiegħu, ippreċiżati rispettivament fl-Artikoli 71 u 72 tar-Regolament Nru 1122/2009, l-ewwel wieħed intitolat “Applikazzjoni tat-tnaqqisiet fil-każ ta’ negliġenza” u t-tieni “Applikazzjoni ta’ tnaqqis u esklużjonijiet f’każijiet ta’ nuqqas ta’ konformità intenzjonat”.
            
         
               23
            
            
               Billi l-Artikolu 71 tar-Regolament Nru 1122/2009 għandu japplika għal każijiet ta’ negliġenza filwaqt li l-Artikolu 72 ta’ dan ir-regolament għandu japplika għal każijiet ta’ nuqqas ta’ konformità intenzjonali, l-ebda wieħed minn dawn l-artikoli ma jista’, waħdu, ikopri sitwazzjoni bħal dik inkwistjoni fil-kawża prinċipali, li tinkludi każijiet ta’ nuqqas ta’ konformità intenzjonali flimkien ma’ każijiet ta’ nuqqas ta’ konformità dovut għal negliġenza.
            
         
               24
            
            
               Barra minn hekk, l-Artikolu 71(6) tar-Regolament Nru 1122/2009 jipprevedi li, f’każ fejn nuqqas ta’ konformità repetut jiġi ddeterminat flimkien ma’ nuqqas ta’ konformità ieħor jew ma’ nuqqas ta’ konformità repetut ieħor, il-perċentwali ta’ tnaqqis li jirriżultaw għandhom jiġu aggregati flimkien sakemm it-tnaqqis massimu ma jaqbiżx il‑15 % tal-ammont totali msemmi fl-Artikolu 70(8) ta’ dan ir-regolament, bla ħsara għat-tielet subparagrafu tal-paragrafu 5 tal-Artikolu 71. Min-naħa l-oħra, fir-rigward ta’ każijiet ta’ nuqqas ta’ konformità intenzjonali, l-Artikolu 72(1) tal-imsemmi regolament jipprevedi tnaqqis ta’ 20 %, li jista’ madankollu jitnaqqas sa 15 % jew jiġi aġġustat sa 100 % tal-ammont totali ta’ pagamenti diretti mogħtija jew li ser jingħataw.
            
         
               25
            
            
               Minn dan jirriżulta li, jekk l-Artikolu 71(6) tar-regolament kellu jkopri, waħdu, kif isostnu r-rikorrenti fil-kawża prinċipali, sitwazzjoni bħal dik inkwistjoni fil-kawża prinċipali, il-perċentwal ta’ tnaqqis tal-ammont totali ta’ pagamenti diretti mogħtija jew li ser jingħataw ma għandux jaqbeż il‑15 %, li jirrappreżenta l-perċentwal minimu jekk każ wieħed biss ta’ nuqqas ta’ konformità intenzjonali jiġi stabbilit, u għandu jibqa’ taħt l‑20 %, li jikkorrispondi għall-perċentwal li għandu jiġi applikat b’mod ġenerali f’każ bħal dan.
            
         
               26
            
            
               Tali interpretazzjoni jkollha l-effett, qabelxejn, kif irrileva l-Avukat Ġenerali fil-punt 37 tal-konklużjonijiet tiegħu, li ċċaħħad l-Artikolu 72 tar-Regolament Nru 1122/2009 mill-effett utli tiegħu. Sussegwentement, hija tmur kontra l-għan ta’ dan ir-regolament, li, skont il-punt 35 tas-sentenza tat‑13 ta’ Diċembru 2012, Maatschap L.A. en D.A.B. Langestraat en P. Langestraat‑Troost (C‑11/12, EU:C:2012:808), huwa l-promozzjoni tal-osservanza tar-regoli ta’ kundizzjonalità. Fl-aħħar nett, hija tmur kontra l-Artikolu 23(1) tar-Regolament Nru 73/2009, li jipprevedi li kull att u ommissjoni jwassal, bħala prinċipju, għal tnaqqis tal-ammont totali ta’ pagamenti diretti mogħtija jew li ser jingħataw, u l-Artikolu 24(1) ta’ dan ir-regolament, li jobbliga lill-awtoritajiet nazzjonali li jieħdu inkunsiderazzjoni, inter alia, il-gravità tas-sitwazzjoni ta’ nuqqas ta’ osservanza tar-regoli ta’ kundizzjonalità.
            
         
               27
            
            
               Bl-istess mod, l-Artikolu 72(1) tar-Regolament Nru 1122/2009 ma jistax, hekk kif l-Avukat Ġenerali rrileva fil-punt 51 tal-konklużjonijiet tiegħu, ikopri waħdu sitwazzjoni bħal dik inkwistjoni fil-kawża prinċipali, mhux biss minħabba t-titolu ta’ dan l-artikolu, iżda anki fid-dawl tal-formulazzjoni nnifisha ta’ din id-dispożizzjoni, li tirreferi biss għal każ ta’ nuqqas ta’ konformità li jkun “twettaq intenzjonalment”.
            
         
               28
            
            
               Barra minn hekk, skont il-formulazzjoni tal-Artikolu 70(6) tar-Regolament Nru 1122/2009, għall-finijiet tal-iffissar tat-tnaqqis konformement mal-Artikolu 71(1) u mal-Artikolu 72(1) ta’ dan ir-regolament, fejn jiġu kkonstatati iktar minn każ wieħed ta’ nuqqas ta’ konformità fir-rigward ta’ atti jew standards differenti tal-istess qasam, dawn għandhom jitqiesu bħala każ wieħed biss ta’ nuqqas ta’ konformità.
            
         
               29
            
            
               Minn din id-dispożizzjoni, moqrija flimkien mal-Artikoli 71 u 72 tal-imsemmi regolament, jirriżulta li, minn naħa, iktar minn każ wieħed ta’ nuqqas ta’ konformità dovuti għal negliġenza fl-istess qasam jikkostitwixxu każ wieħed biss ta’ nuqqas ta’ konformità dovut għal negliġenza, u li, min-naħa l-oħra, il-każijiet ta’ nuqqas ta’ konformità intenzjonali fl-istess qasam jikkostitwixxu wkoll każ wieħed biss ta’ nuqqas ta’ konformità intenzjonali.
            
         
               30
            
            
               Minn dan isegwi li, f’sitwazzjoni bħal dik inkwistjoni fil-kawża prinċipali, hemm lok li jiġi stabbilit il-perċentwal ta’ tnaqqis tal-ammont totali ta’ pagamenti diretti mogħtija jew li ser jingħataw għal każijiet ta’ nuqqas ta’ konformità dovut għal negliġenza konformement mal-Artikolu 71 tar-Regolament Nru 1122/2009 u, fl-istess ħin, li jiġi stabbilit il-perċentwal ta’ tnaqqis għal każijiet ta’ nuqqas ta’ konformità intenzjonali konformement mal-Artikolu 72 tar-Regolament Nru 1122/2009.
            
         
               31
            
            
               Sussegwentement, minbarra l-Artikolu 24(4) tar-Regolament Nru 73/2009 li jipprevedi limitu massimu fir-rigward tat-tnaqqis u tal-esklużjonijiet kollha għal sena kalendarja waħda u fl-assenza ta’ dispożizzjoni oħra fir-Regolamenti Nri 73/2009 u 1122/2009 fil-każijiet kollha ta’ nuqqas ta’ konformità dovut għal negliġenza u dawk ta’ nuqqas ta’ konformità intenzjonali, jeħtieġ li ż-żewġ perċentwali stabbiliti skont l-Artikoli 71 u 72 tar-Regolament Nru 1122/2009 jiġu aggregati flimkien.
            
         
               32
            
            
               Minn dak kollu li ntqal jirriżulta li r-risposta li għandha tingħata għall-ewwel u għat-tieni domanda hija li l-Artikoli 70 sa 72 tar-Regolament Nru 1122/2009, moqrija flimkien mal-Artikoli 23 u 24 tar-Regolament Nru 73/2009, għandhom jiġu interpretati fis-sens li, f’sitwazzjoni bħal dik fil-kawża prinċipali, fejn ġew ikkonstatati diversi każijiet ta’ nuqqas ta’ konformità fi ħdan l-istess qasam, għandhom jiġu aggregati flimkien, minn naħa, it-tnaqqis tal-ammont totali ta’ pagamenti diretti mogħtija jew li ser jingħataw applikabbli għal każijiet ta’ nuqqas ta’ konformità dovuti għal negliġenza, u, min-naħa l-oħra, it-tnaqqis applikabbli għal każijiet ta’ nuqqas ta’ konformità intenzjonali, peress li l-ammont totali ta’ tnaqqis għal sena kalendarja għandu jiġi ffissat b’osservanza tal-prinċipju ta’ proporzjonalità u mingħajr ma jinqabeż l-ammont totali msemmi fl-Artikolu 23(1) tar-Regolament Nru 73/2009.
            
         
         
            Fuq it-tielet domanda
         
      
      
               33
            
            
               Peress li t-tielet domanda hija magħmula b’mod sussidjarju fil-każ li r-risposta għall-ewwel u għat-tieni domanda tkun fin-negattiv, ma hemmx lok li tingħata risposta għat-tielet domanda.
            
         
         Fuq l-ispejjeż
      
      
               34
            
            
               Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
            
          
            
               Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi:
            
          
               
                  
                     L-Artikoli 70 sa 72 tar-Regolament tal-Kummissjoni (KE) Nru 1122/2009 tat‑30 ta’ Novembru 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ dirett għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta’ appoġġ prevista għas-settur tal-inbid, moqrija flimkien mal-Artikoli 23 u 24 tar-Regolament tal-Kunsill (KE) Nru 73/2009 tad‑19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003, għandhom jiġu interpretati fis-sens li, f’sitwazzjoni bħal dik fil-kawża prinċipali, fejn ġew ikkonstatati diversi każijiet ta’ nuqqas ta’ konformità fi ħdan l-istess qasam, għandhom jiġu aggregati flimkien, minn naħa, it-tnaqqis tal-ammont totali ta’ pagamenti diretti mogħtija jew li ser jingħataw applikabbli għal każijiet ta’ nuqqas ta’ konformità dovuti għal negliġenza, u, min-naħa l-oħra, it-tnaqqis applikabbli għal każijiet ta’ nuqqas ta’ konformità intenzjonali, peress li l-ammont totali ta’ tnaqqis għal sena kalendarja għandu jiġi ffissat b’osservanza tal-prinċipju ta’ proporzjonalità u mingħajr ma jinqabeż l-ammont totali msemmi fl-Artikolu 23(1) tar-Regolament Nru 73/2009.
                  
               
             
               
                  
                     Firem
                  
               
            (
            *1
         )	Lingwa tal-kawża: l-Olandiż.